Previše rada, premalo odmora (13/3/04) - 2004-03-13
SAD su jedina industrijalizirana zemlja koja nema zakonom zajamčen plaćeni minimalni dopust za uposlenike
Sjedinjene Države su utemeljene na ideji da svaki čovjek ima pravo na život, pravo na slobodu te pravo na potragu za osobnom srećom. No, u suvremenoj Americi, ovo posljednje pravo često je gurnuto ustranu - u korist rada, odnosno zarađivanja za život. Istraživanja pokazuju da Amerikanci na radnom mjestu provedu više vremena nego građani bilo koje druge industrijalizirane zemlje. Neki tvrde da to možda i nije dobro. Zbog toga se odnedavno vodi kampanja kojoj je cilj potaći Amerikance da manje rade, a da se više relaksiraju – i to bez grižnje savjesti. Prema Joeu Robinsonu, Amerikanci nemaju dovoljno dopusta. Upravo zato, on je pokrenuo kampanju kako bi naveo Kongres da usvoji zakon o zajamčenom minimalnom, plaćenom godišnjem odmoru: "Mi smo jedina industrijalizirana zemlja koja nema zakon o zajamčenom dopustu. U Europi, uposlenici zakonom dobivaju četiri ili pet tjedana dopusta. U Japanu - dva tjedna. U Kini - tri tjedna. Mi nemamo ništa." Joe Robinson kaže da čak 13 posto američkih kompanija uposlenicima uopće ne daje plaćeni dopust. Otkako je 2000. godine pokrenuo svoju kampanju čuo je svakojake priče o štetnim posljedicama prekomjerenog rada: "Dobio sam doslovce tisuće elektronskih poruka od ljudi iz svih krajeva zemlje, kako rade po 60 do 70 sati tjedno, nemaju vremena za svoju obitelj, zdravlje im je sve lošije, postaju depresivni i slično. Javili su mi se i liječnici i medicinske sestre. Mislim da je problem mnogo veći nego činjenica da ljudi nemaju plaćeni godišnji odmor. Problem je u načinu razmišljanja - u Americi se smatra da ljudi trebaju raditi i više no što je potrebno. Vjeruje se da nema granica tome koliko ljudi mogu raditi." Amerika nagrađuje one koji se potpuno posvećuju svom poslu. Milijuni rade ne na jednom, već na dva pa i na tri radna mjesta ... Diane Fassel, konzultantica za pitanja organizacije rada, naziva rad 'vrlo snažnom i zavodljivom drogom': "Ona ima i svoju fizičku stranu - to je adrenalin. Ali, ima i psihološku komponentu - konstantni rad donosi nagrade, priznanja i pohvale kolega. Prema tome - rad, posao, vjerojatno je jedina ovisnost u Americi za koju se ljude hvali. Međutim, ljudi koji previše rade - radoholičari - u jednakoj su opasnosti kao i tradicionalni alkoholičar." U kampanji da se zakonski regulira pitanje plaćenog, minimalnog dopusta uključeno je nekoliko organizacija, koje su mobilizirale tisuće ljudi. Jedna od njih tvrdi da ima čak 30 tisuća aktivista! Dio njihovog angažmana je kampanja pisanja pisama političarima - predsjedniku Bushu, najvjerojatnijem demokratskom predsjedničkom kandidatu senatoru Johnu Kerryju, kongresmenima i senatorima... Poruka glasi - "Sjedinjene Države su uvele 40-satni radni tjedan 1941. godine. Gotovo 60 godina kasnije, produktivnost američke ekonomije je najmanje pet puta veća. Amerikanci danas međutim rade mnogo više od 40 sati tjedno i često uopće nemaju dopust. Vratite nam naše slobodno vrijeme!"